Коми Республикаса Юралысь Вячеслав Гайзер да Россияса ПДМ ПВ РВРК войскаöн командующöй генерал-лейтенант Павел Дашков участвуйтiсны кыпыд мероприятиеын, мый сиöма военнослужащöйяслы Сыктывкарын 139 патераа олан керка восьтöмлы.

«Миянлы да тiянлы тайö тöдчана лун. Республикаса Правительство пуктö ыджыд вын, медым могмöдны военнослужащöйясöс материально-техническöя да став коланаторнас», - висьталiс Коми Республикаса Юралысь.

Талун Димитров улича кузя выль керкаысь ключьяс сетiсны Россияса ПДМ пытшкöсса войскалöн Рытыв-Войвыв региональнöй командованиелöн инженерно-сапёрнöй велöдан полкса военнослужащöйяслöн 20 семьялы. Стрöитчöмсö заводитiсны 2008 во вöльгым тöлысь 5 лунö. Патераяссö вöчöма тырвыйö социальнöй отделкаöн, эмöсь электрическöй плитаяс. Керкасö стрöитiсны федеральнöй бюджетысь сьöм тшöт весьтö. Став 139 патерасö юклöма.

«Казьтышта, мый во сайын Россия Федерацияса Веськöдлан котырöн Веськöдлысь Владимир Путин тшöктiс 2010 воын медводз могмöдны пыр оланiнöн военнослужащöйясöс. Ми ставöн гöгöрвоам, мый öнiя олöмын тайö могсö пöртны олöмö абу кокни, но быть колö, сы вöсна мый таысь тыдовтчö власьтлöн авторитет да дорйысьны верманлун. Миянлы тайö зэв тöдчана социальнöй мог», - висьталiс В.Гайзер кыпыд мероприятие вылын.

Выль олысьяслы ключьяс сетöм бöрын В.Гайзерöс да П.Дашковöс öти патераö корисны юны чай.

Водзынджык удж серти аддзысьлöм дырйи республикаса Юралысь да войскаöн командующöй сёрнитiсны сыктывкарса инженерно-сапёрнöй велöдан полк сöвмöдöм йылысь да Рытыв-Войвыв став кытш пасьта армияын серпас йылысь. Кыптылiс сёрниыс и сы йылысь, медым корсьны позянлун стрöитны Сыктывкарын военнослужащöйяслы нöшта öти керка.